Hierdie artikel handel oor die Bybelse persoon. Vir ander gebruike, sien Eva (dubbelsinnig).
Eva, skildery deur Pantaleon Szyndler, 1889
Eva word geskep
Eva (Hebreeus: חַוָּה, Chava; Arabies: حَوَّاء, Ḥawwāʾ; Grieks: Εὕα, Heúa; Latyn: Eva) is 'n persoon in Beresjiet/Genesis van die Hebreeuse Bybel en in die skeppingsverhaal in die Koran. Volgens die skeppingsverhaal van die Abrahamitiese gelowe was sy die eerste vrou. Eva is bekend as Adam se vrou.
Volgens die tweede hoofstuk van Beresjiet/Genesis is Eva deur God (JHWH/Allah) uit een van Adam se ribbebene geskape, om Adam se metgesel te wees. Sy val onder die versoeking van die slang om die verbode vrug van die boom van kennis van goed en kwaad te eet. Sy deel die vrug met Adam, en as gevolg daarvan word die eerste mense uit die Tuin van Eden verban. Christelike kerke verskil oor hoe hulle Adam en Eva se ongehoorsaamheid aan God (dikwels die sondeval genoem) beskou, en die gevolge wat hierdie optrede op die res van die mensdom gehad het. Christelike en Joodse leringe hou Adam (die eerste man) en Eva soms op 'n ander vlak van verantwoordelikheid vir die sondeval, hoewel volgens Islamitiese leringe albei ewe verantwoordelik is.
Volgens antieke tradisies beskou die Rooms-Katolieke Kerk Eva saam met Adam as heilige. Die tradisionele liturgiese fees van die heiliges Adam en Eva word sedert die Middeleeue in baie Europese lande soos Duitsland, Estland, Hongarye, Litaue en die Skandinawiese lande op 24 Desember gehou.
Baie vorms van Kreasionisme en Bybelse literalisme beskou Eva as 'n historiese persoon.
Die naam "Eva" (Hebreeus: חַוָּה, ḥawwāh of cḥawwah; [ħaˈva] of [χaˈva]) hou verband met die werkwoord חיה chajah ("leef", "lewendig bly") en beteken dus "die geanimeerde". Na hierdie naam word in die Hebreeuse Bybel net twee keer verwys, naamlik in Beresjiet/Genesis 3,20 en 4,1. Voorheen word na haar net as "vrou van Adam" verwys. Die Hebreeuse woorde vir vrou (אִשָּׁה, iššāh) en man (איִשׁ, īš) lyk amper dieselfde, hoewel hulle nie met mekaar verwant is nie. Dit is egter 'n woordspeling: Soos die mens (ādām) uit die aarde (ădāmāh) geskape is, is die vrou (iššāh) uit die man (īš) geskape.
In die Septuagint word die naam Adam as 'n eienaam αδαμ adam gebruik, terwyl die naam van Eva met ΖωἠZoë "lewe" vertaal word. In die Nuwe Testament, wat net twee keer na Eva verwys (2 Korintiërs 11,3 en 1 Timoteus 2,13), word Eva se naam met die Griekse Εὕα Heúa weergegee. In die Middeleeuse Biblia Vulgata is haar naam Hava, Heva of later Eva.
↑ Koran 3,59
↑ (af) "Genesis 2,21". Bybel: Genesis. Bybelgenootskap van Suid-Afrika. Besoek op 23 Augustus 2019. Toe het die Here God 'n diep slaap oor die mens laat kom, sodat hy vas geslaap het. Die Here God neem toe 'n ribbebeen uit die mens, vul die plek met vleis op,
↑ (af) "Genesis 2,22". Bybel: Genesis. Bybelgenootskap van Suid-Afrika. Besoek op 23 Augustus 2019. en die ribbebeen wat Hy uit die mens geneem het, bou Hy om tot 'n vrou en bring haar na die mens toe.